paragraph_text: Najpoznatiji je kao prvi i dosad jedini igrač koji je postigao pet pogodaka u jednoj utakmici Svjetskog prvenstva u nogometu, ostvarivši taj rekord u utakmici skupine Svjetskog prvenstva u SAD-u 1994. između Rusije i Kameruna 28. lipnja 1994. koju je Rusija dobila sa 6:1. Iako Rusija nije uspjela proći skupinu, izgubivši prethodne dvije utakmice, taj rekord Salenku je omogućio da s ukupno šest postignutih pogodaka podijeli naslov najboljeg strijelca prvenstva s Hristom Stoičkovim, čija je Bugarska odigrala četiri utakmice više na putu prema osvajanju 4. mjesta. Pet godina ranije Salenko je već ostvario sličan uspjeh osvojivši naslov najboljeg strijelca Svjetskog prvenstva za igrače do 20 godina 1989. godine u Saudijskoj Arabiji, na kojem je postigao pet pogodaka.